Ses vas oor vuurwapen by NasrecArgieffoto: Phillip Bruwer Ses verdagtes verskyn binnekort in die Johannesburgse landdroshof nadat hulle buite Nasrec, waar die ANC se nasionale verkiesingskonferensie tans aan die gang is, met ŉ vuurwapen betrap is. Brigadier Vishnu Naidoo, nasionale polisiewoordvoerder, het Maandag aan Maroela Media gesê die mans is Saterdagmiddag tydens ŉ roetinepatrollie in hegtenis geneem. “Polisiebeamptes het gesien die mans gebruik alkohol in die motor. Die polisie het die motor en die verdagtes deursoek en op ŉ onwettige pistool en ammunisie afgekom,” het hy gesê. Volgens Naidoo is daar by nadere ondersoek vasgestel dat die vuurwapen voorheen in Kliptown in Soweto as gesteel aangemeld is. Dit is nie bekend of die verdagtes afgevaardigdes van die ANC is nie. Hulle staan tereg op aanklagte van die onwettige besit van ŉ vuurwapen en ammunisie. Volgens Naidoo is daar ŉ sterk polisieteenwoordigheid in die omgewing van Nasrec, en alles verloop tot dusver vlot.